ธ.ก.ส. เดินหน้าแก้หนี้เสียเกษตรกรทะลุ 1 แสนล้านบาท
ธ.ก.ส. เดินหน้าแก้ไขปัญหาหนี้สินภาคครัวเรือนเกษตรกรเสียทะลุ 1 แสนล้านบาท ไม่ประมาทตุนสำรองหนี้เสีย 4 แสนล้านบาท
26 เม.ย. 2565

นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยผลการดำเนินงานปีบัญชี 2564 (1 เมษายน 2564 ถึง 31 มีนาคม 2565) ว่า ธ.ก.ส. ได้สนับสนุนสินเชื่อ 667,971 ล้านบาท ทำให้มียอดสินเชื่อสะสมคงเหลือ 1,606,289 ล้านบาท เพิ่มขึ้นจากต้นปีบัญชีจำนวน 35,485 ล้านบาท หรือร้อยละ 2.26ขณะที่ยอดเงินฝากสะสม 1,901,801 บาท เพิ่มจากต้นปีบัญชีจำนวน 120,329 ล้านบาท หรือร้อยละ 6.75 มีสินทรัพย์จำนวน 2,236,358 ล้านบาท เพิ่มขึ้นร้อยละ 5.73 หนี้สินรวม 2,086,632 ล้านบาท เพิ่มขึ้นร้อยละ 6โดย ธ.ก.ส. มีรายได้จากการดำเนินงานรวม 98,610 ล้านบาท ค่าใช้จ่ายรวม 91,031 ล้านบาท และมีกำไรสุทธิ จำนวน 7,579 ล้านบาทขณะที่ NPLs อยู่ที่ร้อยละ 6.63 หรือ ประมาณ 1.06 แสนล้านบาท โดยมีอัตราส่วนเงินกองทุนต่อสินทรัพย์เสี่ยง (BIS) ร้อยละ 12.43 สูงกว่าเกณฑ์ที่ธนาคารแห่งประเทศไทย (ธปท.) กำหนด และธนาคารมีการกันเงินสำรองสำหรับหนี้เสียไว้สูงถึง 400% หรือ ประมาณ 4 แสนล้านบาท ซึ่งทำให้ฐานะธนาคารมีความมั่งคง รองรับผลกระทบที่เกิดขึ้นได้อีกมาก


ทั้งนี้ ในปีบัญชี 2565 (1 เมษายน 2565 - 31 มีนาคม 2566) ธ.ก.ส. วางเป้าหมายสินเชื่อเติบโตเพิ่มขึ้นมากกว่า 30,000 ล้านบาท เงินฝากเติบโตเพิ่มขึ้นมากกว่า 10,000 ล้านบาท และ NPLs/Loan อยู่ที่ร้อยละ 4.50 หรือประมาณ 7.22 หมื่นล้านบาท ซึ่งยอมรับว่าไม่ใช่เรื่องง่าย เพราะตอนนี้ประเทศไทยมีปัญหาหนี้ครัวเรือนสูง ซึ่งจะส่งผลกระทบกับหนี้เสียเกษตรกรของธนาคารเพิ่มขึ้น


"ในปีที่ผ่านมาถือเป็นอีกปีหนึ่งที่เกษตรกรมีความยากลำบาก อันเนื่องจากการ แพร่ระบาดของเชื้อไวรัส COVID-19 ภัยธรรมชาติ รวมถึงความขัดแย้งระหว่างประเทศรัสเซียและยูเครนที่ส่งผลกระทบต่อเศรษฐกิจของประเทศโดยรวม ซึ่ง ธ.ก.ส. พร้อมที่จะอยู่เคียงข้างและเป็นส่วนหนึ่งในการร่วมแก้ไขปัญหาเพื่อให้เรา ก้าวเดินและเติบโตไปพร้อม ๆ กันอย่างมั่นคง ยั่งยืน ดั่งปณิธานของ ธ.ก.ส. ที่มุ่งมั่นในการสร้าง Better Life , Better Community , Better Pride เพื่อยกระดับชีวิตเกษตรกรไทยสู่สังคมที่ภาคภูมิ" นายธนารัตน์ กล่าว